Et rådyr blev torsdag i sidste uge fundet dræbt i Vodskov. Nu skal DNA-tests vise, om det er en ulv, der står bag.

Det var et makabert syn, Richardt Nielsen fra Vodskov mødte fredag morgen i sidste uge. Et rådyr lå dræbt på græsset 50 meter fra hans hus, og i flere meters afstand lå der stumper af pels. - Det første man tænker i de her dage er jo at ulven kommer, for den er jo blevet observeret i området, siger han. Redaktør på den lokale Vodskov Avis fik et tip om historien og tog strakt ud på stedet og tog billeder af dyret. Og efter de røg på forsiden i denne uge har avisen fået flere henvendelser fra borgere, der mener at have set en ulv eller besynderlige skeletrester i området. Vildtkonsulent fra Himmerland Ivar Høst vil nu sende det ilde tilredte rådyr til undersøgelse på Århus Universitet. Her skal rådyret undersøges for bidemærker, og DNA-analyser skal fastslå, om det er en ulv, der står bag den lidt voldsomme behandling. - Ræve, hunde og ulve er i samme familie så de ville alle angribe et rådyr som det er blevet angrebet, så det kan ligeså vel være det ene som det kan være det andet, siger Vildtkonsulent Ivar Høst. Der kan gå op til to måneder, før de endelige resultater af DNA-analyserne foreligger. Men hvad mener du? Har du set en ulv i Vodskov? Deltag i debatten på Facebook.